VENDIM
Nr. 33, datë 9.6.2014

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:
Bashkim Dedja	    kryetar  i Gjykatës Kushtetuese
Vladimir Kristo	    anëtar i 	“	“
Sokol Berberi	    anëtar i	“	“
Vitore Tusha	    anëtare e 	“	“
Altina Xhoxhaj      anëtare e 	“	“
Fatmir Hoxha	    anëtar  i	“	“
Besnik Imeraj	    anëtar  i	“	“
Fatos Lulo	    anëtar  i	“	“
Gani Dizdari	    anëtar  i	“	“
me sekretare Blerina Basha, në datën 3.6.2014, mori në shqyrtim në seancë gjyqësore, mbi bazë dokumentesh, çështjen nr. 27 Akti, që i përket:
KËRKUES: 	Nazmi Luku
SUBJEKTE TË INTERESUARA: Ministria e Transportit dhe e Infrastrukturës, shoqëria e përmbarimit “EPSA” sh.p.k. 
OBJEKTI: Ndreqje gabimi në vendimin nr. 16, datë 21.3.2014 të Gjykatës Kushtetuese të Republikës së Shqipërisë.
BAZA LIGJORE: Neni 80 i ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”. 
	
GJYKATA KUSHTETUESE,

pasi dëgjoi relatorin e çështjes, Gani Dizdari, shqyrtoi kërkesën e paraqitur dhe diskutoi çështjen në tërësi:
VËREN:

I
1. Kërkuesi Nazmi Luku i është drejtuar me kërkesë Gjykatës Kushtetuese, me objekt: “Konstatimin e cenimit të së drejtës për një proces të rregullt ligjor, si rrjedhojë e mosekzekutimit brenda një afati të arsyeshëm të vendimit të formës së prerë nr. 81, datë 18.6.2008 të Gjykatës së Apelit Tiranë”.
2. Gjykata Kushtetuese, me vendimin nr. 16, datë 21.3.2014, ka vendosur: “Konstatimin e cenimit të së drejtës për një proces të rregullt ligjor, si rrjedhojë e mosekzekutimit të vendimit gjyqësor të formës së prerë nr. 81, datë 18.6.2008 të Gjykatës së Rrethit Gjyqësor Tiranë”.
3. Pas zbardhjes së vendimit, kërkuesi i është drejtuar me kërkesë Gjykatës Kushtetuese, me objekt:“Ndreqje gabimi në shkrim në dispozitivin e vendimit nr.16, datë 21.3.2014 të Gjykatës Kushtetuese, duke zëvendësuar fjalët “të Gjykatës së Rrethit Gjyqësor Tiranë” me fjalët “të Gjykatës së Apelit Tiranë””. 

II
Gjykata Kushtetuese, pasi administroi vendimin e saj nr. 16, datë 21.3.2014, konstaton se është bërë një gabim material dhe konkretisht: në dispozitivin e vendimit në vend të fjalëve “të Gjykatës së Rrethit Gjyqësor Tiranë” duhej të ishte shkruar “të Gjykatës së Apelit Tiranë”. 

PËR KËTO ARSYE,

Gjykata Kushtetuese e Republikës së Shqipërisë, në mbështetje të nenit 80 të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, njëzëri, 
VENDOSI:

- Pranimin e kërkesës.
- Ndreqjen e gabimit në dispozitivin e vendimit nr. 16, datë 21.3.2014 të Gjykatës Kushtetuese, si vijon:
- Në dispozitiv, në vend të “vendimit gjyqësor të formës së prerë nr. 81, datë 18.6.2008 të Gjykatës së Rrethit Gjyqësor Tiranë”, do të jetë “vendimit gjyqësor të formës së prerë nr. 81, datë 18.6.2008 të Gjykatës së Apelit Tiranë”.
- Një kopje e këtij vendimi i bashkohet vendimit nr. 16, datë 21.3.2014 të Gjykatës Kushtetuese.
Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.

Anëtarë: Bashkim Dedja (kryetar), Vladimir Kristo, Sokol Berberi, Fatmir Hoxha, Altina Xhoxhaj, Vitore Tusha, Gani Dizdari, Fatos Lulo, Besnik Imeraj
















